
C. Noica în cifru „humanist” 


Constantin 
Noica (1909-1987) 
diferențiase 
domeniul 
„Spiritului” (al 
filozofiei) de acel 
domeniu al „sufle- 
tului” unde ar intra 
religia (cu excepția 
spiritualităţii 
indiene), binele din 
domeniul social şi 
politic şi 
psihanaliza. Tristeţile lui Cioran, exprimate aforistic, ar 
reprezenta domeniul istorismului, cum spunea Petre Ţuţea: 
După Noica, asemenea tristeți sînt de resortul „sufletului”. 
Gabriel Liiceanu, pe la patruzeci de ani, punea pe seama unor 
imbolduri demonice, tiranice şi negative refuzul lui Constantin 
Noica de a încadra în domeniul „spiritului” tristeţile cioraniene 
(Jurnalul de la Păltiniş , Cartea Româească, Bucureşti, 1983, 
p.164). 

Neintrând în domeniul „spiritului” prin niciuna din cărțile 
sale, protejatul lui Noica a reuşit să păstreze peste ani confuzia 
dintre spirit şi suflet. Amestecarea domeniului filozofiei cu 
domeniul politicului şi conservarea nebulozităţii privitoare la 
distincția operată de Noica între suflet şi spirit s-a văzut din 
cele spuse de Liiceanu pe când avea 50 de ani: „Dacă ar fi de 
luat o lecţie de la Noica, la ora actuală, la nivelul filozofiei 
istoriei ar fi că noi trebuie să ieşim din infernul comunismlui 
fără să intrăm în pseudo-paradisul Occidentului” (rev. 
„Euphorion”, II, 6-8/1992). 

Aici nivelul „filozofiei istoriei” este invocat fără rost, nefiind 
nici un moment vorba de filozofie. Citatul dovedeşte 
nestrămutata ancorare în domeniul „sufletului”, întrucât lecţia 
la care s-a referit atunci Gabriel Liiceanu ar fi fost de luat în 
plan imediat politic. Şi nu de la maestru ci de la autorul Apelului 
către lichelele post-decembriste, să nu mai peroreze despre 
„salvarea omenirii ca omenire” adusă de etica comunistă (v. G. 
Liiceanu, Jurnalul de la Păltiniş, 1983, p.175). Să-şi cârmească 
în mod hotărât discursul înspre „infernul comunismului” 
(Liiceanu în rev. „Euphorion”, II, 6-8/1992). Bogdan Petriceicu 
Hasdeu observa pe 15 noiembrie 1869 cât de comod este „a 
iubi umanitatea, când aceasta ne scuteşte a vedea altceva în 
lume, afară numai de propria noastră nulitate” (apud. Mircea 
Eliade, Hasdeu gazetar politic). 

Constantin Noica nu a dat niciodată lecţii politice. A 
constatat eventual nivelul şi sursa învățăturilor politice 
vehiculate de cei care-l vizitau şi i-a îndemnat să-şi lărgească 
orizontul citind în germană. De exemplu, ideologului comunist 
Dan C. Mihăilescu - pe care nu l-a văzut foarte hotărât în 
studiul sanscritei, dar care (asemenea ideologului Pleşu) păruse 
a nutri ceva interes pentru orientalistică impresionat de Sergiu 
Al-George şi de exemplul marelui Eliade -, Noica îi 
recomandase (într-o scrisoare) să citească în paralel „Scânteia” 
şi „Neuer Weg” spre a deprinde germana (Despre Noica; Noica 
inedit, Ed. Humanitas, Bucureşti, 2009, p.63). 

Pe 24 aprilie 2009 la Facultatea de Filozofie % din 
Bucureşti, profesorul Liiceanu - fostul adept al eticii comuniste, 
fantezie ideologică servită şi lui Noica din când în când să nu 
uite pe ce lume trăieşte (v. Isabela Vasiliu-Scraba, Noica şi 
discipolii săi) —, a ținut un discurs. Apoi s-a gândit să-l publice 
într-un volum colectiv, trecându-se autor cot la cot cu Noica 
(1909-1987) şi cu Alexandru Dragomir (1916-2002). Ba i-a mai 
trecut în rând cu cei doi mari filozofi şi pe Andrei Cornea 
(pentru încurajarea incoerenţei ideatice) şi pe Sorin Vieru 
(pentru meritul de a nu se mai fi obosit să scrie nimic despre 
Noica, în volum fiind introdus un text vechi de 20 de ani) şi pe 
Andrei Pleşu, din aceleaşi considerente. Reciclarea unui text 
al lui Pleşu din 1988 arată că „discipolul” iarăşi n-a fost capabil 
să-l citească pe Noica, deşi îl invocă negreşit în aparițiile publice. 

Redăm în continuare spicuiri din descrierea „infernului 
comunist” făcută de Liiceanu care-i ţinuse lui Noica lecţii 
despre binele celor mulți cu care îi fericeşte pe oameni 
comunismul (G. Liiceanu, Jurnalul de la Păltiniş, C.R., Bucureşti, 
1983, p.175). Fostul ideolog comunist din suita lui Ion lanoşi 
care l-a ajutat să „scoată la lumină” Jurnalul de la Păltiniş spunea 
studenţilor săi fără să clipească următoarele neadevăruri: „Țara 
care oficial trecea drept a mea... era cea care-mi interzicea să 
umblu şi să vorbesc liber” (Despre Noica; Noica inedit, Ed. 
Humanitas, Bucureşti, 2009, p.32). Delirul comunistului bursier 
Humboldt căruia nu-i era interzis să treacă pentru ani de zile 
Cortina de Fier la vremea granițelor practic închise atinge 
apogeul prin fraza: „România cea furată de comunişti nu a fost 
niciodată patria mea”(ibid.). 

Aşa zisa lecție pe care ar fi ținut-o Constantin Noica despre 
ieşirea „din infernul comunismlui fără intrarea în pseudo- 
paradisul Occidentului” deconspiră fără greş incapacitatea 
fostului profitor al regimului comunist de a înțelege gândirea 
lui Noica. De fapt, nu după confuzia de idei ilustrată de această 
spusă a lui Liiceanu din 1993 se pot deduce relaţiile dintre 
maestru şi protejatul său. În relația Noica-Liiceanu, 
caracteristice au fost mereu „adierile care vin din gândirea lui 


Noica” (Jurnalul de la Păltiniş, 1983, p.125). Altfel spus, 
preschimbarea rolului de „meditator” fără plată al filozofului 
marginalizat până la moarte (* în aceea de „negru” furnizând 
idei pentru scrierile discipolilor: „Ce mult e din gândul tău 
într-unele din cărțile altora” observase însuşi Noica (Jurnal de 
idei, 2007, p.186) pus în situaţia de a-şi da public 
consimțământul ca ideile sale să „circule” fără trimitere la 
autor (%. 

În ciuda veşnicelor „împrumuturi” fără indicarea sursei, 
cum s-a întâmplat şi cu logica lui Ares însuşită pe aceeaşi cale 
de Andrei Pleşu în Elemente pentru etică a intervalului (V. 
Isabela Vasiliu-Scraba, „De ce nu a făcut A. Pleşu filozofie”, în 
vol. Contextualizări, Ed. Star Tipp, Slobozia, p.46), acelaşi 
Gabriel Liiceanu care i-a „vampirizat gândirea” lui Noica fiind 
dat afară de la Institutul de filozofie din cauza plagiatului după 
Noica (v. Octavian Cheţan în vol. Modelul Cultural Noica, 
Bucureşti, 2009), are nemăsurata îndrăzneală de a spune 
studenților în 2009 că pentru el şi pentru Pleşu „splendoarea” 
rămâne că Noica i-ar fi „născut” pe ei doi (v. G. Liiceanu, Despre 
o anume personalitate, în volumul colectiv Despre Noica; Noica 
inedit, Ed. Humanitas, Bucureşti, 2009, p.38). Într-o exprimare 
diferită în formă, dar identică în mesajul de transmis, Andrei 
Pleşu considera că mai importantă decât gândirea filozofului, 
desemnată peiorativ drept „producţia bibliografică” a lui Noica, 
a fost „instanța patern-frățească, stimulatoare, încurajatoare” 
(Pleşu către Marin Tarangul) pe care a reprezentat-o fostul 
deţinut politic vizitat de cei doi comunişti la Păltiniş. Cum 
uşor se poate observa, falşii discipolii gândesc la unison atunci 
când se substituie cu materialitatea lor spiritului întrupat în 
opera filozofică a mestrului pe fundalul căruia şi-au ridicat 
reciproc statui de mucava prin difuzarea în străinătate a textelor 
proprii (v.Radu Portocală, Solidaritate împotriva trecutului, în 
„Ziua” din 28 aug. 2007). 

Deşănţata auto-apreciere a lui Liiceanu (9 contrastează 
puternic cu rândurile pline de evlavie față de memoria lui C. 
Noica scrise de George Purdea, lector la Universitatea din 
Viena: „În lumea asta facem tot felul de compromisuri, dar 
avem câte un mic sanctuar în noi. Pentru mine a fost câteva 
zeci de întâlniri cu Noica”(G. Purdea, 4 august 2009). 

Din cele 206 de pagini ale cărţii în care e trecută 
enormitatea că importanța lui Noica rezidă în faptul că i-ar fi 
„născut” pe Pleşu şi Liiceanu, credem că ar fi meritat să fie 
tipărite în exclusivitate cele 18 pagini cu scrisorile lui Noica. 
În rest, volumul scos de Humanitas este de necitit. E chiar 
trist să vezi din dezlânatul text al lui Andrei Cornea (care pe 2- 
4 iunie 2009 era purtat de H.R. Patapievici spre a ilustra la 
Roma ce a ieşit din dădăceala lui Noica îndemnându-şi vizitatorii 
să citească filozofie) cum acesta nu e în stare să aştearnă pe 
hârtie o idee sesizată şi expusă clar de Eliade: în timp rezistă 
doar cărţile scrise de mari personalități. În opinia renumitului 
filozof al religiilor, Getica lui Vasile Pârvan se va citi pentru 
Pârvan, Istoria critică a lui Hasdeu se citeşte pentru Hasdeu. 
Timpului nu îi rezistă hărnicia culturală. Nici „ştiința” unui 
anumit moment din cărți ce invocă „adevărul şi obiectivitatea 
ştiinţifică”. Doar personalitățile ieşite din rând rezistă timpului, 
doar cei care au pus amprenta lor personală în cărțile 
„Ştiințifice” pe care le-au scris (Mircea Eliade, Arta de a muri, 
Ed. Moldova, laşi, 1993, ediţie de Magda Ursache şi Petru 
Ursache, pp. 66-67). 

În volumul pe a cărui primă pagină apare trecut „Centenar 
Noica 1909/2009” mai găsim inserată şi poezie proastă (scrisă 
de Bogdan Mincu, loana Pârvulescu, Pleşu, Liiceanu etc.). 
Paginile de prisos cu ode închinate directorului Editurii au 
fost cuprinse în carte după principiul mass-media: cantitatea 
bate calitatea. Prin ele Liiceanu a încercat (fără succes!) 
deturnarea urechelii lui Noica de după publicarea Jurnalului 
de la Păltiniş. Desigur, urecheala trebuia citată, ca să se ştie 
ce rost are adunătura de osanalele „poetice” de la pagina 191 
până la p. 201 şi auto-adularea dublată de auto-compătimire (în 
„versuri”, şi ce versuri!) a lui Liiceanu (de la pp. 202-203), 
care-şi întreabă retoric aplaudacii: „de ce vrei tu ca eu să port/ 
O greutate fără nume/ Între discipol şi maestrul mort?”. 

Cu fineţea ce-l caracteriza, Constantin Noica interpretase 
poza de pe Jurnalul de la Păltiniş, notând pe 15 ian. 1984 (în 
Jurnalul său de idei) că Liiceanu şi-a început cariera „cu stîngul”: 
În loc să publice o lucrare de filozofie din care să reiasă că şi-a 
depăşit maestrul şi că după un discipolat de două decenii îşi 
poate ucide simbolic învățătorul (9, comunistul „cel stîngaci” 
s-a decis să facă pe toată lumea părtaşă la conversațiile sale cu 
Noica, publicând spusele maestrului cu o aşa de mare fidelitate 
încât dau impresia transcrierii unor înregistrări. 

Independent de pretextul incoerențelor ideatice din 
lăbărțatul articol scris de Andrei Cornea, discursul din 24 aprilie 
2009, care figurează drept contribuţia lui Liiceanu la 
sărbătorirea lui Noica, se deschide şi el cu nişte întrebări 
retorice despre creşterea sau descreşterea „staturii” lui Noica 
în timp. La vremea „industriei” de lansări de nume prin 
organizarea a tot felul de colocvii ale căror lucrări devin volume, 
în ţară sau pe la institutele române din afară (v. masiva impunere 
a lui I.P. Culianu, pe post de „nou-Eliade”, astfel de întrebări 
maschează purul dezinteres pentru opera lui Noica. Nimic 
altceva! Acelaşi dezinteres transpare şi din politica editorială a 

răspândirii prin traducere a filozofiei noiciene: În luna 
noiembrie din anul Centenarului (2009), la Institutul Cultural 
Român din Stockholm, în loc să fie lansată traducerea vreunei 
cărți de Noica, Cristian Ciocan a lansat Jurnalul de la Păltiniş în 
suedeză. 

Spre a vedea câtă râvnă a pus fosta Editură Politică şi ICR- 
ul în traducerea cărților filozofului Constantin Noica este 
suficient să răsfoim excelenta lucrare a lui Stan Cristea (C. 
Noica: repere bio-biliografice, RCR Editorial, Bucureşti, 2009). 
Într-un sfert de veac, Liiceanu, pe care Noica îl considera pe 
bună dreptate „discipolul lui Henry Wald, nu al său” (Noica şi 
Securitatea, Ed. M.N.L.R., 2009, p.154) a avut grijă să-i fie 
traduse lui Noica doar două cărți: Spiritul românesc în cumpătul 
vremii (1978), reţinând subtitlul în locul titlului şi Devenirea 
întru fiinţă, publicată în comunism la peste două decenii de la 
scrierea ei. Cartea lui Noica din 1978 a fost tradusă în 1991 în 
franceză, în 1993 în italiană, în 1999 în portugheză şi în 2009 
în spaniolă. A doua carte aleasă de Liiceanu din cele douăzeci 
publicate de Noica este Devenirea întru ființă apărută în 1981. 
În Italia a fost lansată în 2007. În 2008 a apărut în franceză la 
o editură din Germania, cu un titlu nepotrivit: Devenir envers 
Vetre. În 1982 Constantin Noica optase pentru echivalarea: 
Le devenir au sens de l'etre, de care falsul discipol nu a ţinut 
seamă. În fapt, acel îndemn noician „să devii ceea ce eşti” 
reflectă ideea naeionesciană că „esențele nu se schimbă”. 
Titlul ontologiei trimite către ideea de a ajunge să fii (prin 
devenire conştientă) ceea ce eşti (fără a fi conştient de acest 
lucru). 

N-am putea spune dacă volumul (prilejuit de centenarul 
lui Noica) lansat la Bookfest pe 19 iunie 2009 a fost mai 
catastrofal decât volumul prin care Editura Humanitas a marcat 
centenarul lui Eliade. Oricum, cartea Despre Noica; Noica inedit 
nu cuprinde foarte explicit ideea: „Eliade, Noica, Cioran, toată 
generaţia lor, de la Mircea Vulcănescu până la Ţuţea aparțin 
trecutului”, spusă pe şleau în volumul prin care Liiceanu, 
„discipolul lui Henry Wald” (apud. Noica) în calitate de lider 
de opinie şi director de editură l-a sărbătorit pe faimosul istoric 
al religiilor (v. Întâlniri cu Mircea Eliade, Ed. Humanitas, Buc., 
2007, p.192). 


Isabela VASILIU-SCRABA 


Note: 

1 Petre Ţuţea sesizase perfect că Emil Cioran nu 
depăşeşte istorismul, că marele stilist francez nu era bântuit 
de melancolii metafizice, că genialul său prieten (împlinit la 
Paris) era trist fiindcă omul este un animal muritor. De aceea 
Ţuţea spunea că opera cioraniană „nu este consolatoare”. 
Jerbele ideilor, stilul de o eleganță demnă de invidiat, cizelarea 
gândului în jurul ideilor văzute dintr-o mulțime de perspective, 
nimic din toate acestea nu scoate gândirea lui Cioran din 
domeniul „sufletului”, aşa cum era el închipuit de Constantin 
Noica. 

2 Pe 11 noiembrie 2009 la Facultatea de filozofie din 
Bucureşti, prof. univ. Viorel Cernica a vorbit despre Noica în 
filozofia românească şi a lansat cel de-al V-lea volum de Studii 
de istorie a filosofiei româneşti. Centenar C-tin Noica (Ed. 
Academiei, 2009). Cartea de 632 de pagini cuprinde printre 
alte studii şi o selecţie din referatele despre Noica prezentate 
la Conferința Naţională: Gândirea lui Noica astăzi, 24-26 aprilie 
2009 de la Facultatea de Filozofie din Bucureşti. 

3 Marginalizarea lui Noica până la moarte nu s-a văzut 
numai din dificultatea cu care i-au fost tipărite în comunism 
cărțile şi articolele prin revistele de filozofie, sau din interdicția 
de a se adresa în universități studenților. Dar şi din faptul că în 
timp ce „Vocea Americii”, „Europa liberă” şi „BBC”-ul şi-au 
întrerupt emisiunile pentru a anunța decesul filozofului, 
televiziunea din România pe 4 decembrie 1987 a trecut sub 
tăcere pierderea suferită de cultura română (v. Emilia Hârbea, 
Bibliografie C. Noica, Sibiu, 2007; lucrare multiplicată în 
Atelierul de legătorie al Bibliotecii județene „Astra”). 

1y.Octavian Cheţan, Simple rememorări, în vol. Modelul 
Cultural Noica, I-II, Fundaţia Naţională pentru Ştiinţă şi Artă, 
Bucureşti, 2009, p.119-133. 

5 Ion Simuţ îl considera pe Gabriel Liiceanu un mafiot 
literar cu editură puternică şi revistă influentă care a trimis la 
topit cărțile lui Paul Goma, l-a refuzat pe D. Țepeneag la 
publicare „oprindu-i lui Mihai Sin volumul doi dintr-un roman” 
(lon Simuţ în rev. ArtPanorama, nr. 1, oct.1997, răspuns la 
ancheta despre Mafiile literare). 

5 În neştiută consonanță cu impresia lui Noica despre 
păşitul „cu stîngul” al discipolului preferat, iată ce notasem în 
noiembrie 1983 pe carte, după citirea Jurnalul de la Păltiniş: 
„Nu se ştie cine dă şi cine primeşte are în acest caz înțelesul: 
nu se ştie unde se duce ceea ce trebuia primit... Crima finală 
este de aceea o barbarie, iar de o victimă fericită nu poate fi 
vorba” (Isabela Vasiliu-Scraba). 


